Tronkstraf vir motorhandelaars wat bedrieg(Argieffoto: pixabay) Twee tweedehandsemotorverkopers wat die waarde van voertuie in finansieringsaansoeke by banke verhoog het, is vandeesweek tien jaar tronkstraf in die Bloemfonteinse landdroshof opgelê. Elizabeth Christina Knouwds (40) en Willem Johannes van Tonder (35) het tussen Mei 2008 en Oktober 2009 ŉ onderneming genaamd Lulu’s Auto CC in Jacobsdal bedryf. “Die twee het saamgewerk en verskeie aansoeke vir voertuigfinansiering by Absa in Kimberley ingedien. Hulle het daarna die [gesamentlike] waarde van die voertuie tot byna R43 miljoen verhoog,” het ao. Lynda Steyn, woordvoerder van die Valke, gesê. “Nadat die bank die geld betaal het, het hulle die verskil – danksy die opgeblaasde waarde – in hul sakke gesteek.” Nog twee mense is by die bedrog betrek. Een van hulle is intussen dood, terwyl die klag teen die ander persoon intussen laat vaar is. Knouwds en Van Tonder is elk tien jaar tronkstraf opgelê vir bedrog, vier jaar tronkstraf vir geldwassery en vier jaar tronkstraf vir betrokkenheid by misdadige bendebedrywighede. Die vonnisse word gelyklopend uitgedien.